
Animációs kisfilmek feldolgozása drámajátékos eszközökkel - Empátiafejlesztő foglalkozások iskolásoknak.

Kutatásom témája animációs kisfilmek feldolgozása drámajátékos eszközökkel, empátiafejlesztés céljával. A téma alapjául egy magyar díjnyertes animációs kisfilm, a Rabbit and Deer (2013) szolgált. A kutatásban két 11. évfolyamos tanulókból álló csoport vett részt, akiknek levetítettem a két kisfilmet és megtartottam az azokhoz kapcsolódó utófoglalkozást.
Kutatásom során arra voltam kíváncsi, hogy a drámapedagógia eszközei elősegítik-e a diákok számára a bemutatott filmek megértését, az azok által felvetett témákhoz való viszonyulásukat és mélyebb bevonódásukat. Ezt akciókutatás során, hospitálók megfigyelései alapján és a kutatásban résztvevő tanulók reflexióját összegezve mértem. A vizsgált módszerek azt mutatták, hogy a diákok mindkét foglalkozás során többnyire aktívan, együttműködően, kreatív megoldásokat alkalmazva vettek részt. A válaszaik értelmes, elemző hozzáállásról tanúskodnak, amelyekből kiderül, hogy a filmek megnézését és az azt feldolgozó foglalkozásokat érdekesnek és elgondolkodtatónak találták.
Eredményeimből arra következtethetünk, hogy a drámajátékos módszer a filmek feldolgozása során jól alkalmazható. Kijelenthetjük, hogy a tanulók a drámajátékok és beszélgetések segítségével jobban megértették és átérezték a filmek témáját, üzenetét és saját életükre vonatkozó relevanciáját. 



